**Informatīvais ziņojums**

**“Par 2017. gada 9. marta Eiropadomē un 10. marta ES 27 valstu**

 **un valdību vadītāju neformālajā sanāksmē izskatāmajiem jautājumiem”**

2017. gada 9. martā notiks Eiropadome un tās ietvaros 10. martā notiks Eiropas Savienības 27 valstu un valdību vadītāju neformālā sanāksme, lai sagatavotu
2017. gada 25. marta sanāksmi Romā par godu Romas līguma
60. gadadienai.

Eiropadomes darba kārtībā ir četri jautājumu bloki: nodarbinātība, izaugsme un konkurētspēja; ārējā drošība un aizsardzība; migrācija; ārējās attiecības. Tāpat Eiropadome diskutēs par priekšlikumu Padomes regulai par Eiropas Prokuratūras izveidi un ievēlēs Eiropadomes priekšsēdētāju laika posmam no 2017. gada
1. jūnija līdz 2019. gada 30. novembrim.

*Nodarbinātība, izaugsme un konkurētspēja*

Eiropas ekonomiskās politikas koordinēšanas cikla jeb Eiropas semestra ietvaros Eiropadome diskutēs par ekonomisko situāciju Eiropā un 2017. gada prioritātēm, kā arī apstiprinās rekomendācijas *euro* zonas ekonomikas politikai. Eiropadome diskutēs arī par aktuālajiem tirdzniecības jautājumiem, t.sk. brīvās tirdzniecības nolīgumiem un pievērsīsies Vienotā tirgus stratēģiju īstenošanai.

Latvija uzskata, ka Eiropas Savienības (ES) dalībvalstīm un ES kopumā jāturpina darbs pie investīciju palielināšanas, strukturālo reformu turpināšanas un atbildīgas fiskālās politikas īstenošanas. Latvija kopumā atbalsta Padomes rekomendācijas par *euro* zonas ekonomikas politiku.

Uzskatām, ka Eiropadomei jāpauž skaidrs signāls par atvērtas tirdzniecības politikas un uz vienlīdzīgiem noteikumiem balstītas daudzpusējās tirdzniecības sistēmas nozīmīgumu, kā arī apliecināt ES gatavību turpināt slēgt jaunās paaudzes tirdzniecības nolīgumus ar partneriem visā pasaulē.

Latvija uzskata, ka Eiropadomei jāapliecina Vienotā tirgus stratēģiju un Enerģētikas savienības īstenošanas svarīgums. Latvijai svarīgākie jautājumi Vienotā tirgus stratēģiju ietvaros, kuros sagaidām virzību, ir pakalpojumu sektora priekšlikumi; Digitālais vienotais tirgus, t.sk. gaidāmā EK iniciatīva par brīvu datu plūsmu; audiovizuālo mediju pakalpojumu direktīvas pārskats. Tāpat svarīga darba turpināšana pie finanšu sektora risku mazināšanas pasākumiem.

*Ārējā drošība un aizsardzība*

Valstu un valdību vadītāji izvērtēs paveikto kopš 2016. gada 15.-16. decembra Eiropadomes, kurā atbalstīja 2016. gada 14. novembra Ārlietu padomē pieņemtos secinājumus par ES Globālās stratēģijas īstenošanu drošības un aizsardzības jomā. Savienības Augstā pārstāve ārlietās un drošības politikas jautājumos
F. Mogerīni (turpmāk – Augstā pārstāve) ir nākusi klajā ar daļu no 2016. gada
14. novembra Ārlietu padomes secinājumos minētajiem priekšlikumiem, un pie tiem notiek darbs dažādos ES Padomes formātos. Tāpat uzsākta praktisko priekšlikumu īstenošana ES un NATO augstāko amatpersonu Varšavā 2016. gada 8.-9. jūlijā pieņemtās deklarācijas ieviešanai.

Latvija atbalsta ciešāku ES dalībvalstu sadarbību drošības un aizsardzības jomā, t.sk. spēju attīstību. Uzskatām, ka vienlaikus ir jāveicina dalībvalstu apņemšanās palielināt budžeta līdzekļus aizsardzībai. Latvijai ir svarīgi, lai ES drošības un aizsardzības spējas papildinātu NATO spējas un lai, stiprinot ES drošības un aizsardzības spējas, uzmanība tiktu pievērsta kā ES dalībvalstu, tā partneru noturības veicināšanai pret hibrīdo apdraudējumu, stratēģiskās komunikācijas spēju stiprināšanai, kiberdrošības nostiprināšanai un civilo spēju attīstībai. Tāpat būtiski turpināt ES un NATO sadarbības attīstīšanu, ieviešot ES un NATO Varšavā pieņemto deklarāciju.

*Migrācija*

Eiropadome pievērsīsies migrācijas ārējiem aspektiem, īpašu uzmanību veltot
2017. gada 3. februāra Maltas neformālajā samitā pieņemtās deklarācijas par migrācijas ārējiem aspektiem īstenošanai.

Latvijai ir svarīgi, lai tiek nodrošināta visaptveroša pieeja ES migrācijas politikai, turpinot ES ārējo robežu pārvaldības stiprināšanu un vienlaikus veltot maksimālas pūles efektīvas atgriešanas politikas īstenošanai un sadarbības attīstīšanai ar galvenajām migrantu izcelsmes un tranzīta valstīm. Latvija uzskata, ka prioritārā kārtā jāstrādā pie Maltas deklarācijā par migrācijas ārējiem aspektiem minēto pasākumu īstenošanas, lai apturētu nelegālās migrācijas plūsmas Vidusjūras centrālajā daļā.

*Ārējās attiecības*

Eiropadome diskutēs par situāciju Rietumbalkānos un ES sadarbību ar Rietumbalkānu valstīm.

Latvija atbalsta pastāvīgu ES un dalībvalstu iesaisti Rietumbalkānu reģionā, turpinot aktīvu politisko dialogu ar reģiona valstīm un sniedzot atbalstu šo valstu demokrātisko reformu procesā. Būtisks ir ES atbalsts Rietumbalkānu valstu Eiropas perspektīvai, kas ir galvenā reformu virzītāja šajās valstīs.

*Citi jautājumi*

Eiropadome diskutēs par priekšlikumu Padomes regulai par Eiropas Prokuratūras izveidi.

Latvija ir gandarīta, ka Eiropadomes darba kārtībā ir iekļauts jautājums par priekšlikumu Padomes regulai par Eiropas Prokuratūras izveidi. Latvija vēlas darba turpināšanu pie Eiropas Prokuratūras izveides.

*Romas līguma 60. gadadienas sanāksmes sagatavošana (Roma, 2017. gada
25. marts)*

ES 27 valstu un valdību vadītāju neformālajā sanāksmē tiks sagatavota 2017. gada
25. marta sanāksme Romā par godu Romas līguma 60. gadadienai.

Latvijas nostāja: Latvija ir ieguvēja no dalības ES kā politiski, tā ekonomiski, tādēļ Latvijas interesēs ir saglabāt un attīstīt līdzšinējā ES integrācijas procesā sasniegto, tai skaitā, Vienoto tirgu un četras pamatbrīvības, kas tika ieviestas Eiropas Ekonomiskās kopienas (Romas) līgumā; Šengenas telpu un vienotās valūtas zonu.

Gaidāmajā Romas deklarācijā ir jāatspoguļo ES dalībvalstu redzējums par ES nākotni. Latvijas skatījumā, šim redzējumam jābalstās uz trim pīlāriem: vērtības, drošība (visplašākajā nozīmē), labklājība.

Apzinoties, ka diskusija par Eiropas nākotni un tālākiem ES dalībvalstu sadarbības modeļiem turpināsies pēc Romas sanāksmes, Latvijas interesēs ir saglabāt atvērtību šai diskusijai un tās dažādajiem elementiem, neizslēdzot nevienu no tiem un balstoties uz Latvijas redzējumu par trim būtiskiem pīlāriem – vērtības, drošība un labklājība.

|  |  |
| --- | --- |
| Iesniedzējs: ārlietu ministrs  | E.Rinkēvičs |
| Vīza: valsts sekretārs | A. Pildegovičs |

03.03.2017. 13:00

776

Una Ķepīte, 67016381

Una.Kepite@mfa.gov.lv